b'\n_START_ARTICLE_\nDmitri Furmanov\n_START_PARAGRAPH_\nDmitri Andrejevit\xc5\xa1 Furmanov (ven. \xd0\x94\xd0\xbc\xd0\xb8\xcc\x81\xd1\x82\xd1\x80\xd0\xb8\xd0\xb9 \xd0\x90\xd0\xbd\xd0\xb4\xd1\x80\xd0\xb5\xcc\x81\xd0\xb5\xd0\xb2\xd0\xb8\xd1\x87 \xd0\xa4\xd1\x83\xcc\x81\xd1\x80\xd0\xbc\xd0\xb0\xd0\xbd\xd0\xbe\xd0\xb2; 7. marraskuuta (J: 26. lokakuuta) 1891 Sereda, nyky\xc3\xa4\xc3\xa4n tunnetaan nimell\xc3\xa4 Furmanov, Ivanovon alue, Ven\xc3\xa4j\xc3\xa4 \xe2\x80\x93 15. maaliskuuta 1926 Moskova) oli ven\xc3\xa4l\xc3\xa4inen kirjailija._NEWLINE_Dmitri Furmanov syntyi porvariss\xc3\xa4\xc3\xa4tyyn siirtyneen talonpojan perheeseen. H\xc3\xa4n k\xc3\xa4vi koulua Ivanovo-Voznesenskissa ja Kine\xc5\xa1massa ja opiskeli vuodesta 1912 l\xc3\xa4htien Moskovan yliopiston historiallis-kielitieteellisess\xc3\xa4 tiedekunnassa. Vuonna 1915 h\xc3\xa4n l\xc3\xa4hti vapaaehtoisena l\xc3\xa4\xc3\xa4kint\xc3\xa4mieheksi ensimm\xc3\xa4isen maailmansodan rintamalle. Lokakuusta 1916 Furmanov ty\xc3\xb6skenteli opettajana Ivanovo-Voznesenskissa. Siell\xc3\xa4 h\xc3\xa4n osallistui vuoden 1917 vallankumoustapahtumiin ensin sosialistivallankumouksellisena ja sitten anarkistina._NEWLINE_Kes\xc3\xa4ll\xc3\xa4 1918 Furmanov liittyi bol\xc5\xa1evikkipuolueeseen ja ty\xc3\xb6skenteli sen j\xc3\xa4lkeen Mihail Frunzen avustajana Ven\xc3\xa4j\xc3\xa4n kansalaissodassa. Maalis-hein\xc3\xa4kuussa 1919 h\xc3\xa4n oli komissaarina Vasili T\xc5\xa1apajevin divisioonassa. My\xc3\xb6hemmin h\xc3\xa4n toimi poliittisissa teht\xc3\xa4viss\xc3\xa4 Turkestanin rintamalla ja osallistui sotatoimiin Vernyiss\xc3\xa4 (nykyinen Almaty) ja Kubanilla. Hein\xc3\xa4kuussa 1921 Furmanov palasi Moskovaan, jossa h\xc3\xa4n ty\xc3\xb6skenteli kustannustoimittajana ja suoritti loppuun opintonsa yliopistossa._NEWLINE_Furmanovin ensimm\xc3\xa4iset runot julkaistiin jo kouluaikana, mutta vakituista kirjallista toimintaa h\xc3\xa4n alkoi harjoittaa vuosina 1920\xe2\x80\x931921. H\xc3\xa4nen p\xc3\xa4\xc3\xa4teoksensa on kansalaissodan sankarihahmosta Vasili T\xc5\xa1apajevista kertova dokumenttiromaani T\xc5\xa1apajev (1923), jota pidettiin yhten\xc3\xa4 neuvostokirjallisuuden alkuvaihteen merkitt\xc3\xa4vimmist\xc3\xa4 saavutuksista. Georgi ja Sergei Vasiljev ohjasivat vuonna 1934 romaaniin perustuvan samannimisen menestyselokuvan._NEWLINE_Furmanovin romaanit, novellit ja kertomukset ovat aatteellisia, omakohtaisia ja dokumenttipohjaisia kansalaissodan kuvauksia. H\xc3\xa4n toimi Moskovan proletaarikirjailijoiden yhdistyksen (MAPP) sihteerin\xc3\xa4 ja oli yksi Ven\xc3\xa4j\xc3\xa4n proletaarikirjailijoiden yhdistyksen (RAPP) perustajista. H\xc3\xa4n kuoli influenssan j\xc3\xa4lkitautiin. Kirjailijan mukaan on nimetty h\xc3\xa4nen syntym\xc3\xa4kaupunkinsa Furmanov (tuolloin Sereda).'